b'\n_START_ARTICLE_\nRealregister\n_START_PARAGRAPH_\nEt realregister er et offentlig rettighetsregister, der rettigheter til formuesgoder kan registreres slik at de oppn\xc3\xa5r rettsvern, det vil si rettsbeskyttelse overfor tredjemenn som gj\xc3\xb8r gjeldende konkurrerende rettigheter i gjenstanden. Det som s\xc3\xa6rpreger et realregister er at rettighetene er ordnet etter den enkelte gjenstand, og ikke etter den fysiske eller juridiske personen som innehar rettighetene. Dette gj\xc3\xb8r det enkelt for potensielle erververe av rettigheter i tingen \xc3\xa5 skaffe seg oversikt over hvilke heftelser og andre forhold han m\xc3\xa5 ta hensyn til, og forenkler dermed omsetningen av slike gjenstander. Et viktig prinsipp for omsetning av gjenstander som er registrert i et realregister, er at man ikke kan gj\xc3\xb8re gjeldende rettigheter mot erververen som det ikke fantes opplysninger om i registeret (det gjelder unntak fra dette dersom erververen kjente eller burde kjenne til forholdet). Den andre siden av prinsippet er at erververen m\xc3\xa5 godta alt registeret gir opplysninger om. Dette kalles hhv. for registerets negative og positive troverdighet._NEWLINE_Det mest praktiske realregisteret i Norge er grunnboka, som inneholder en oversikt over rettigheter til fast eiendom. Andre eksempler er skipsregisteret og skipsbyggingsregisteret for skip, Luftfart\xc3\xb8yregisteret for luftfart\xc3\xb8yer, Petroleumsregisteret for oljeinstallasjoner, samt Kraftledningsregisteret. Verdipapirsentralen og L\xc3\xb8s\xc3\xb8reregisteret er derimot ikke realregistre, ettersom det her er rettighetshaver og ikke de enkelte eiendeler som er utgangspunktet for registreringen.'